बस्ती जिला जेल में फटा कोरोना बम! 191 कैदी मिले कोविड-19 पॉजिटिव
उत्तर प्रदेश के बस्ती जिला जेल में करीब 191 कैदियों का कोरोनावायरस टेस्ट पॉजीटिव आया है। नए आंकड़ों के बाद राज्य के जिलों में कोविड-19 से संक्रमित कैदियों की कुल संख्या 1,379 हो गई है।
लखनऊ: उत्तर प्रदेश के बस्ती जिला जेल में करीब 191 कैदियों का कोरोनावायरस टेस्ट पॉजिटिव आया है। नए आंकड़ों के बाद राज्य के जिलों में कोविड-19 से संक्रमित कैदियों की कुल संख्या 1,379 हो गई है। स्वास्थ्य विभाग की टीमों द्वारा 9 अगस्त को किए गए टेस्ट के बाद बस्ती जिले के कैदियों का रिपोर्ट पॉजीटिव आया।वर्तमान में बस्ती जिला जेल में करीब 1,400 कैदी बंद हैं। बस्ती के मुख्य चिकित्सा अधिकारी ए.के. गुप्ता ने सोमवार रात को कहा कि प्रारंभिक जांच में पता चला है कि एक संक्रमित व्यक्ति जो दवा वितरित करने गया था हो सकता है उसी से जेल परिसर के अंदर संक्रमण फैला हो।उन्होंने आगे कहा, "सभी को अलग-अलग बैरक में जेल के अंदर आइसोलेट कर दिया गया है, जबकि आठ अन्य जो बुजुर्ग कैदी हैं, उन्हें जिला अस्पताल में भेज दिया गया है।" इसके अलावा बरेली जेल में सोमवार को, 56 कैदियों का कोविड-19 टेस्ट पॉजीटिव आया था।वहीं बीते महीने झांसी जेल में 128 कैदी और बलिया जेल में 228 कैदियों का टेस्ट पॉजिटिव आया था।